Papersnake/gushiwen huggingface dataset:
点绛唇·梅
朱翌（宋代）

流水泠泠，断桥横路梅枝亚。雪花飞下，浑似江南画。
白璧青钱，欲买春无价。归来也，风吹平野，一点香随马。
送翁卷入山
赵师秀（宋代）

已送山民归旧庐，子今复去我何如。
渐成老大难为别，早占清闲未是疏。
小雨半畦春种药，寒灯一盏夜修书。
有人来问陶贞白，说与华阳何处居。
别叔康
韦骧（宋代）

数年为邑幸焉依，德论源源每霁威。瓜代逡巡惊易及，棠阴踯霁忍轻违。

倦踪方此从尘路，旅梦多应绕绣衣。回首海城烟雾杳，愿闻三节召公归。
饮庐陵徐氏园
梁应高（明代）

名园开雅宴，对月共飞觞。曲艳连云响，花奇带雪香。

主人情更重，醉客兴犹狂。天地吾侪在，相欢此夜长。
答翁愈赋卷
宋祁（宋代）

登高大夫事，感物古诗流。
韵变齐风缓，辞凌汉气遒。
恨非雌霓赏，惟祝洞箫求。
病客无盘玉，琅玕未易酬。
永遇乐（学士兄筑室南山拒梗峰下，与西山相对。因生日，以词见意）
李弥逊（宋代）

一水如绳，两山如翼，绿野如绣。松院干霄，筠庄枕浪，揽尽溪山秀。水南水北，竹舆兰棹，来往月宵花昼。问人间、天上何处，更寻大围小有。

人言拒梗，功成仙去，丹鼎夜寒光透。唤取云英，炼成石髓，日月齐长久。烦君挟我，朝元真阙，两翼羽轻风骤。此时看，小茅峰顶，有云贯斗。
太清轩
薛昂（宋代）

雨余山色千螺翠，风定湖光一鉴明。
我是水晶宫里客，暂来犹爱此轩清。
玉楼春 画牡丹赠谢淑眉世妹
许淑慧（清代）

名花过雨烟光湿。浅白深红浑一色。五云楼阁昼阴阴，百宝阑一春寂寂。

天香暗惹题花笔。冰绢轻盈芳影窄。画成持赠问谁宜，只有玉台人第一。
元夕次何宪韵 其一
王十朋（宋代）

火树银花遍九衢，天移星斗下空虚。心忧机妇寒窗士，诗句分明似谏书。
葬西施挽歌
王炎（唐代）

西望吴王国，云书凤字牌。
连江起珠帐，择地葬金钗。
满地红心草，三层碧玉阶。
春风无处所，凄恨不胜怀。
翻翠袖
贺铸（宋代）

绣罗垂，花蜡换。问夜何其将半。侵舃履，促杯盘。留欢不作难。

令随阄，歌应弹。舞按霓裳前段。翻翠袖，怯春寒。玉阑风牡丹。
句
岳珂（宋代）

尚有奏篇烦狗盗，肯辞驰传为駹臣。
和刘后村梅花百咏
方蒙仲（宋代）

凛凛冰清岩壑气，亭亭玉立庙廊身。
从前误把瑶姬比，雌了梅花俗了人。
过子陵钓台
胡居仁（明代）

世祖中兴访故人，故人垂钓此江滨。一天明月无瑕翳，万古清风扫俗尘。

宜以宾师居保傅，可将谋议定君臣。扁舟趋拜高台下，乐对先生笑白云。
晓起
韩淲（宋代）

晓起百无营，山空一涧清。林霜知爽甚，檐日觉寒轻。

静整遗编读，闲循古道行。嚣尘不到眼，禽鸟亦忘情。
望洞庭
王十朋（宋代）

端居滟滪两经年，不戒瞿唐七月船。得得遥从洞庭过，要看湖涨水中天。
贺圣朝·留别
叶清臣（宋代）

满斟绿醑留君住。莫匆匆归去。三分春色二分愁，更一分风雨。
花开花谢、都来几许。且高歌休诉。不知来岁牡丹时，再相逢何处。
金沙井
徐集孙（宋代）

修绠垂瓶自汲深，水澄沙莹几星金。
分明不与贪泉比，莫为金沙起利心。
无题
舒岳祥（宋代）

宇宙千年更帝霸，春秋万世正乾坤。
阴阳定位纲常立，於此推寻见本原。
春夜峡州田侍御长史津亭留宴（得筵字）
杜甫（唐代）

北斗三更席，西江万里船。杖藜登水榭，挥翰宿春天。

白发烦多酒，明星惜此筵。始知云雨峡，忽尽下牢边。
奉和早登太行山中言志应制
张嘉贞（唐代）

明发扈山巅，飞龙高在天。山南平对巩，山北远通燕。

瞻彼冈峦峻，凭兹士马妍。九圻行若砥，万谷辗如川。

罗网开三面，闾阎问百年。泽将春雪比，文共晓星连。

徯后逢今圣，登台谢曩贤。唯馀事君节，不让古人先。
读秦纪二首
张耒（宋代）

烹灭群雄方未疲，赭山射海奋余威。
谁知传与痴儿子，只得阿房似旧时。
赠别宣州崔群相公
杜牧（唐代）

衰散相逢洛水边，却思同在紫薇天。

尽将舟楫板桥去，早晚归来更济川。
医兼画
赵福元（宋代）

从来艺事两难精，今日逢君喜且惊。
不待折肱医始悟，直须点目画方成。
六言杂兴九首 其九
陆游（宋代）

熟读大小止观，精思内外黄庭。直使超然有得，岂若渊源六经。
坐客有谈兵者纵横无穷谩成一绝以警之
何乔新（明代）

赵括谈兵世鲜伦，长平一败血成津。谁知蹙项安刘者，却是当时重厚人。
红毛城
陈廷瑜（清代）

苍莽海天秋，孤城兀自留。乱舂鲲屿浪，独镇鹿门洲。

渡皆三篙水，潮平一叶舟。数声清角起，人在枕江楼。
送范都官
赵抃（宋代）

莫惜芳樽细细斟，还台诗句满离襟。海潮风驾漫幽渚，乡岫云离认故林。

八月气凉归棹快，三年恩厚在人深。紫宸晓拜天光近，宜有封囊悟主心。
惜秋华 木芙蓉
屈大均（明代）

莫拒秋霜，任重台独瓣，红衣都染。乍得露华，新幢更添娇艳。

凌晨已作酡颜，醉滴滴、天浆未厌。堪念。念芙蓉制裳，湘累得占。

朵朵暮还敛。待明朝酲解，把薄胭脂点。恨水浅。照不彻、镜云微掩。

何人见尔关情。折数朵、寄来相赚。那敢。怕鸳鸯、露栖蒹菼。
小重山
左锡璇（清代）

天半疏星淡欲流。小庭人不至，月如钩。晚凉如水露华浮。

微风动，花影碎难收。

雁字过南楼。声声啼别怨，助离愁。乘槎我欲觅归舟。

凝眸望，何处是皇州。
感旧
寇准（宋代）

长思密勿侍甘泉，丹地翱翔独少年。
重到文昌倍惆怅，秋风霜鬓共萧然。
次韵杨宰雪
陈造（宋代）

对雪动遐想，此情今古同。
饶为灞桥句，会奏蔡城功。
耻卧袁安屋，思乘列子风。
高翔广乐地，眩旋九霞红。
有感 其五
蔡戡（宋代）

我本湖山一老僧，业缘未断尚贪荣。重来且了前生债，死去宁贪后世名。

已绝尘嗔心不竞，那堪衰老病相萦。散花天女今何用，为问维摩作么生。
再用南伯韵 其一
郭印（宋代）

乾坤谁整顿，世乏英雄姿。陛下求贤切，焦劳见宵衣。

草茅岂无人，耕两钓寒漪。如何一终星，坐视戎马肥。
戊申年七夕五绝
薛映（宋代）

汉殿初呈楚舞时，月台风榭镇相随。
如何牛女佳期夕，又待銮舆百子池。
和柳子厚诗十七首
程俱（宋代）

劳生垢浊中，长夜不知晓。幽人自超然，下视正胶扰。

中冠及鸡晨，梦觉常了了。
句 其五
朱翌（宋代）

水篆行科斗，林妆啭画眉。
秋闺有望诗
庾丹（南北朝）

耿耿横天汉，飘飘出岫云。月斜树倒影，风至水回文。

已泣机中妇，复悲堂上君。罗襦晓长襞，翠被夜徒薰。

空汲银床井，谁缝金缕裙。所思竟不至，持酒清夜分。
冬日陪胡武平游西余精舍
梅尧臣（宋代）

侵晨霜气严，溪口冰已合。
乌榜将进迟，寒篙旋摧拉。
遥看松竹深，雪屋藏山衲。
登临兴都尽，薄暮沿清霅。
次韵竹窗兄松诗为其病也
陈著（宋代）

独立南立岭，傲视氛翳表。
虬枝结成盖，寄托纷蔓茑。
风霜受变足，万古为一晓。
日日当户门，苍翠浓可抱。
鹿伯可郎中园池杂咏 小东山
楼钥（宋代）

安石东山志不渝，归来寻得静工夫。从教更为苍生起，携妓何妨且自娱。
四皓庙
罗隐（唐代）

汉惠秦皇事已闻，庙前高木眼前云。

楚王谩费闲心力，六里青山尽属君。
忆孤山
施枢（宋代）

孤山不是远，只隔凤城门。
争赏诗家句，谁招隐士魂。
秋风林下冢，寒月水边村。
拟待梅花发，长吟酹一尊。
和府尹虚谷先生和徐子英韵并寄徐子英 其二
方一夔（宋代）

袖手阑干独倚楼，暂舒倦眼对沧洲。云山劝我閒方住，声利萦人懒即休。

后世岂无青史笔，浮生那欠赤泉侯。岩幽得似铜驼陌，粟饭藜羹却易求。
走笔招区顿池四表 其一
霍与瑕（明代）

坐看鱼游藻，忽惊人寄书。绿阴消远望，清夏慰离居。

溽暑催时序，急流涨晚渠。山斋无一事，开户待高车。
竹居
释居简（宋代）

水云不羁随所寓，破包不挂无竹处。眼前一日无此君，朽索徒将六骏御。

岂无花木事幽讨，自然南北如歧路。苕溪阿珂秀而古，虚心囧囧云同趣。

数椽老屋傍深云，一亩清阴著环堵。岁寒门户不胜冷，春梦池塘时得助。

坚刚老节贯凌霜，冷澹生涯不受暑。客来烧笋然竹枝，客去呼儿纫竹布。

更制芰荷供岁晚，旋采蕨薇歌日暮。便从此地赋真游，更把故山为别墅。

不妨月夜据胡床，细扫苔痕印芒屦。
贪泉
释智圆（宋代）

隐之曾饮肯为非，今古泓澄照翠微。
自是贪夫性贪贿，便将泉水作因依。
措处吟
邵雍（宋代）

在未定之时，当难处之地。
方事之危疑，见人之措置。
次韵太守会宜休亭二首 其一
张嵲（宋代）

屐齿破苔色，林塘欣共寻。水光连竹坞，山翠上衣襟。

疏柳摇斜日，高梧转晚阴。娵隅休入咏，可怕兕觥深。
初致仕后戏酬留守牛相公，并呈分司诸寮友
白居易（唐代）

南北东西无所羁，挂冠自在胜分司。探花尝酒多先到，

拜表行香尽不知。炮笋烹鱼饱餐后，拥袍枕臂醉眠时。

报君一语君应笑，兼亦无心羡保厘。
寄陈国镇五绝 其五
欧阳澈（宋代）

冷暖世情谙已熟，雌黄舆议厌常闻。龟囚蚕缚末由脱，樽酒何时与重论。
题光福刘伯祥所藏东坡枯木及渔村落照图 其一
孙应时（宋代）

洒落胸中丘壑，峥嵘海外风霜。幻出小山枯木，教成千载甘棠。
满江红 其一 谢孟使君
汪莘（宋代）

荆楚岁时，念自古、登临风俗。休更道、桓家车骑，谢家丝竹。

不觉吹将头上帽，可来共采篱边菊。叹如今，重九有何人，相追逐。

穷处士，枯如木。贤太守，温如玉。遣厨人馈酒，廪人馈粟。

欲寄唐虞无限意，离骚都是相思曲。奈两三、寒蝶尚于飞，秋光促。
永思堂诗
杨士奇（明代）

南山之木，厥有本根。浩浩川流，则亦有原。

凡世之氓，孰无父母。生我育我，忧勤是保。

我疾在躬，父母怦怦。我躬既平，父母载宁。

我事父母，千载未足。云胡一朝，去我不复。

林栖者乌，则有反哺。哀哉小子，欲养无所。

岂无厚禄，岂无华缨。我无父母，于谁为荣。

靡旦靡夕，孔怀弗忘。父兮母兮，如睹羹墙。

居则以思，行则以思。音容慌焉，梦寐对之。

父天母地，覆载同德。哀哀我心，何穷何极。

先哲有训，立身忠君。我惇用之，敢怠于勤。

无敢怠勤，恒恭敬止。终焉永怀，悠悠曷已。
时为桂林之役前一日刑部刘公置酒相饯曾节夫预焉既而刘公用陶靖节斜川诗韵见贻亦复同赋以谢
张栻（宋代）

通籍念无补，先庐获归休。所忻三载间，暇日从公游。

城中十亩园，颇复依清流。渺渺送归雁，翩翩下轻鸥。

驾言欲南骛，踟蹰眷林丘。况且远晤言，公唱孰与酬。

祖席近佳日，呼客仍我俦。相与千载思，谁复念此不。

新诗更纡馀，用以宽离忧。它年南阜约，剥啄时相求。
同官三人率庆裘元量司直於湖中有诗呈诸公
徐侨（宋代）

欲晴未晴还不雨，无日无雨又无暑。
烟薄微笼四岸山，空翠却向湖中聚。
今日之游诚佳哉，湖山文字中衔杯。
相为此约亦已久，天相其逢资追陪。
吾侪官闲无一事，平生丘壑讵轻弃。
相从於此合钟情，无奈同襟欲分袂。
西风着意向芙蓉，绿柳未疎花正浓。
劝君慢理江头楫，更作一日来从容。
沁园春（庆杨平）
范炎（宋代）

襟韵何如，文雅风流，王谢辈人。问传家何物，多书插架，放怀无可，有酒盈樽。一咏一谈，悠然高致，似醉当年曲水春。还知否，壮胸中万卷，笔下千军。

门前我有佳宾。但明月、清风更此君。喜西庐息驾，心间胜日，东皇倚杖，目送行云。闻道君王，玉堂佳处，欲诏长杨奏赋孙。功名看，一枝丹桂，两树灵椿。
颂古三首
释钦（宋代）

八字打开，十分漏泄。
孤危不立道方高，伎俩更无随意说。
别虽，南斗七兮北斗八。
华亭百咏 其四十五 濯缨亭
许尚（宋代）

舆梁斜倚处，檐影坠清流。往往抽簪者，常为孺子羞。
前汉门。周苛纪信
周昙（唐代）

为主坚能不顾身，赴汤蹈火见忠臣。

后来邦国论心义，谁是君王出热人。
端午内中帖子词·夫人阁
王珪（宋代）

画栱无尘乳燕飞，薰风时复度罗衣。
君王避暑蓬莱殿，向晚笙歌簇辇归。
京口怀洛阳旧居，兼寄广陵二三知己
刘长卿（唐代）

川阔悲无梁，蔼然沧波夕。天涯一飞鸟，日暮南徐客。

气混京口云，潮吞海门石。孤帆候风进，夜色带江白。

一水阻佳期，相望空脉脉。那堪岁芳尽，更使春梦积。

故国胡尘飞，远山楚云隔。家人想何在，庭草为谁碧。

惆怅空伤情，沧浪有馀迹。严陵七里滩，携手同所适。
宿山馆
储嗣宗（唐代）

寂寞对衰草，地凉凝露华。蝉鸣月中树，风落客前花。

山馆无宿伴，秋琴初别家。自怜千万里，笔砚寄生涯。
海翻
高骈（唐代）

几经人事变，又见海涛翻。徒起如山浪，何曾洗至冤。
周君自大官令出太仆辽左飘然挂冠今年五十矣而颜尚童其婿一龙余从子也乞诗为寿 其二
王世贞（明代）

少日佳公子，中年贤大夫。自回司仆驭，祇忆步兵厨。

入坐峰峰玉，挥毫字字珠。龟貂未全敝，时付酒家胡。
昨过漕台庭前茶醾盛开已而詹体仁海棠和章及
张栻（宋代）

纷纷花片逐风飞，绿幄藏春自一奇。
不入时人红紫眼，却须我辈与题诗。
上梁尚书生辰
陈棣（宋代）

一麾卧治镇江边，芳草还应梦惠连。
十载从班联玉笋，六城课最用蒲鞭。
依刘曾识尚书履，借寇难私刺史天。
共徯公归缘底事，嗷嗷四海望陶甄。
自赞 其二
释居简（宋代）

字不识，禅不会，数米量柴，料水打碓。不是末后全提，亦非现前打昧。

待众生成佛，尽众生界空，任从沧海变，终不为君通。
凌晨复有惠急笔次韵 其二
陈造（宋代）

仕涂决矣息交游，姑向林泉访胜流。短褐直甘乘下泽，异乡终胜赋登楼。

惊心梦境檀槐战，屈指乡园秫稻秋。雉翳龟燋缘有用，未闻金弹中沙鸥。
岁除吟
邵雍（宋代）

半百已华颠，如今更皓然。
自知为士子，人讶学神仙。
风月难忘酒，云山不著钱。
行年六十六，明月又添年。
送春同子柔作二首 其一
程嘉燧（明代）

吟君诗送春归日，我正颠狂欲湿衣。烛灭清歌高阁罢，酒醒疏雨小船归。

慵拈雪镜愁边照，判遣风花醉里飞。预恐老添情转剧，明年春到兴先违。
览明觉语
释云岫（宋代）

瀑雪一千余丈白，洞庭七十二峰寒。
当年若也收归藏，此录谁知是别传。
萱草
赵蕃（宋代）

伯兮当日意，萱也直云忘。岂是名兹草，真将种北堂。

能丛又能干，非绛复非黄。开处阴当合，看时昼阅长。
日中
王邦畿（明代）

日中晴色出云端，楚楚精神晔晔冠。路遇故人频告语，承恩新拜广文官。
庚申元日
黄公度（宋代）

茧足度残腊，回头又一年。
文书疏病眼，事业付高眠。
盥栉从朝懒，衾绸觉夜便。
南聆竞春色，车马日喧阗。
和毛宣尉蓬莱阁韵
黄庚（元代）

杰阁翚飞翠霭间，蓬莱元不在人寰。绿围城郭千村水，青逼帘栊四面山。

华表鹤归辽海远，高台凤去夕阳间。我来倚遍阑干月，云锁重门夜不关。
再和呈二首 其二
吕南公（宋代）

茂林修竹旧时乡，争得安閒两鬓苍。长忆樵渔有山涧，岂论勋业到旂常。

儿童好在今初见，故旧寻来半已亡。此意不堪频念虑，便倾襟抱付深觞。
庚辰恭读仁宗大行皇帝七月二十五日遗诏谨纪
金朝觐（清代）

高庙倦勤日，先皇御极年。寅清开宝历，申命绍心传。

骏烈销兵革，鸿文范简编。箴言悬吏镜，科律应薰弦。

疏导河源活，澄明海气鲜。丰镐勤再幸，岳渎表孤虔。

番舶遥修贡，民瘝屡沛蠲。尊亲同血气，化育溥渊泉。

讵意成功退，乃闻遗诏宣。旌旗空想像，弓鼎莫攀缘。

云拥苍梧驾，风高榆木川。乌号当跸路，龙驭己宾天。

哭奠盈三辅，威灵震九边。至尊本无外，馀泽犹广延。

昔岁明光里，微臣对越前。桥山安可仰，涕泪亦潸然。
杂诗 其十
刘攽（宋代）

臧孙被恶名，鲁侯失其位。轩冕非不尊，家富马千驷。

不用子家羁，而弃柳下惠。末仪谅何为，矧论仁与智。

窃位良足羞，乃复为君谥。
淳熙七年端午帖子词·皇帝合六首
崔敦诗（宋代）

光浮水槛虚黄盖，凉满冰台待翠舆。
日转槐龙天近午，汗衣犹听讲筵书。
生查子·药名闺情
陈亚（宋代）

相思意已深，白纸书难足。字字苦参商，故要檀郎读。(檀郎 一作：槟郎)
分明记得约当归，远至樱桃熟。何事菊花时，犹未回乡曲？
采藤行
戴表元（宋代）

君不见四明山下寒无粮，九月种麦五月尝。
一春辛苦无别业，日日采藤行远冈。
山深无虎行不畏，老少分山若相避。
忽然遇藤随意斫，手触藤花落如蝟。
藤多力困一颦呻，对面闻声不见人。
日昃将业各休息，妻儿懒拂灶中尘。
须臾叩门来海贾，大藤换粮论斛数。
小藤输市亦值钱，籴得官粳甜胜乳。
明朝满意作晨炊，饱饭入山须晚归。
南村种麦空早熟，逐日扃门忍饥哭。
次韵徐守宴新进士
刘克庄（宋代）

银袍鹄立帝当阳，曾看天待马缀行。
一鼓诸君俱作气，七襄吾老不成章。
先贤肯靠三场饱，男子须留百世芳。
学取侯家棋埜样，奏篇日月可争光。
屈子祠
姚椿（清代）

荆楚邱墟废，湖湘日夜流。异朝余涕泪，同姓托危忧。

败壁难为古，寒花易感秋。征途循枉渚，浩荡驾螭虬。
望仙亭北轩晚思
宋祁（宋代）

北顾吾庐安在哉，天涯望眼到天回。
碧云向晚无情合，思杀离人未肯开。
忆少年
佚名（宋代）

望嵩邙。永昭陵畔，王气压龙冈。巩洛灵光。郁郁起嘉祥。虚彩帟，转哀仗，閟幽堂。叹仙乡路长。景霞飞松上。珠襦宵掩，细扇晨归，崑阆茫茫。满目东郊好，红葩斗芳。韶景空骀荡。对春色、倍凄凉。
最情伤。从辇嫔嫱。指瑶津路，泪雨泣千行。翠珥明珰。曾忆荐琼觞。春又至，人何往。事难忘。向斜阳断肠。听钧天嘹亮。清都风细，朱栏花满，谁奏清商。紫幄重帘外，时飘宝香。环佩珊珊响。问何日、反雕房。
过废园
李葂（清代）

谁家亭院自成春，窗有莓苔案有尘。偏是关心邻舍犬，隔墙犹吠折花人。
竹
李贺（唐代）

入水文光动，抽空绿影春。(绿影春 一作：绿影喜)
露华生笋径，苔色拂霜根。
织可承香汗，裁堪钓锦鳞。
三梁曾入用，一节奉王孙。
关山月
陈良贵（宋代）

关山月，别来二十四圆缺。孤舟露下湿郫筒，对此清光愁断绝。

故园两度开黄花，鸠妇看花双黛蹙。人生那得长相随，倏忽天南又天北。

推篷抚景谩咨嗟，愿风吹作碧云遮。幽闺免此共相忆，肠断月高还自斜。

关山月，底事经年照离别。君不见三关烽火羽书驰，壮士冲寒泪流血。
得黄太史重碧拈春酒、轻红擘荔应十字扇面，以归友人
范梈（元代）

豫章先生行孝友，作书往往心应手。想当挥汗临风时，不在荔应与春酒。

竹应歌中喜鹊鸣，食莲感秋思弟兄。素纨便面大如斗，送与君家作千寿。
鹧鸪天（次韵宝溪探梅未放）
杨冠卿（宋代）

岁月如驰乌免飞。情怀著酒强支持。经年不见宫妆面，秾碧谁斟悲翠卮。

江路晚，夕阳低。奚奴空负锦囊归。欲凭驿使传芳信，未放东风第一枝。
临江仙·七夕长留河汉女
魏了翁（宋代）

七夕长留河汉女，重阳又属骚人。只馀八八号佳辰。中和无与拟，摏作一家春。俗事萦人何日了，随缘女嫁男婚。却将不系自由身。闲中书日月，随处弄儿孙。
送徐吉水解组造朝
杨万里（宋代）

我住南溪溪北涯，闭门草长不曾开。
风窗只怪烧花喜，雪径传呼县尹来。
道是朝廷举廉吏，如何江海尚遗才？
西枢东观俱知己，拜了除书却探梅。
和乐天赠吴丹
元稹（唐代）

不识吴生面，久知吴生道。迹虽染世名，心本奉天老。

雌一守命门，回九填血脑。委气荣卫和，咽津颜色好。

传闻共甲子，衰隤尽枯槁。独有冰雪容，纤华夺鲜缟。

问人何能尔，吴实旷怀抱。弁冕徒挂身，身外非所宝。

伊予固童昧，希真亦云早。石坛玉晨尊，昼夜长自扫。

密印视丹田，游神梦三岛。万过黄庭经，一食青精稻。

冥搜方朔桃，结念安期枣。绿发幸未改，丹诚自能保。

行当摆尘缨，吴门事探讨。君为先此词，终期搴瑶草。
御楼 其一
郊庙朝会歌辞（宋代）

五辂鸣鸾，八神警跸。天官景从，莫不祗栗。祲威盛容，昭哉祖述。

祚我无疆，叶气充溢。
雪中忆李楫
王维（唐代）

积雪满阡陌，故人不可期。长安千门复万户，

何处躞蹀黄金羁。
腊雪
郭印（宋代）

好雪还从腊日飞，空庭委积路淋漓。
寒深闭户难延客，兴发乘舟欲访谁。
没谷沉崖真快意，撒盐飞絮敢言诗。
儿童诧见千山缟，来岁丰登定可期。
赠刘信之
释绍嵩（宋代）

四海刘居士，诗书论议深。
苦吟天与性，醉卧月空沉。
囊有壶公药，身无戚里心。
高怀不我弃，他日重来寻。
东村步归
陆游（宋代）

野渡霜风冷，茆檐夕照明。
催科醉亭长，聚学老书生。
山果纷丹漆，村醪任浊清路回家忽近，柳外小桥横。
梅月
释元肇（宋代）

堂上传风雅，高标一段奇。韵清梅蘸水，生白月来时。

有影皆成画，无声总是诗。屋头春信早，催发向南枝。
送乐平苗明府
司空曙（唐代）

天际山多处，东安古邑深。绿田通竹里，白浪隔枫林。

诗有江僧和，门唯越客寻。应将放鱼化，一境表吾心。
又送行二首
戴复古（宋代）

荏苒岁云暮，雪霜天正寒。
取程毋太急，御下放教宽。
朝夕去家远，关山行路难。
边头办功业，恐不在儒冠。
会二同年
白居易（唐代）

一樽聊接故人欢，百岁堪嗟鬓渐残。
莫见白云容易爱，照湖澄碧四明寒。
龙子祠农人享神
王士元（宋代）

晋州之西，山日藐姑。
有泉源源流不潴，疏为八道沟与渠，
坐令瘠土成膏腴。多黍多稌多麻蔬，
沄沄万亩碁局如。田家终岁惟勤劬，
虽有乾旱无忧虞。割牲酾酒父老趋，
坎坎击鼓吹笙竽。报答龙神醉饱余，
宛若泽国江乡居。晋州之东民岂迂，
耕种自亦为农夫。年年汲井井欲枯，
赤日炙背田不濡。父子筋力疲辘轳，
肩頳汗浃区区。老我见此空嗟吁，
谁把劳逸分两途，凶年且为宽赋租。
马诗二十三首·其三
李贺（唐代）

忽忆周天子，驱车上玉山。
鸣驺辞凤苑，赤骥最承恩。
绍兴以后祀五方帝六十首
佚名（隋代）

民生地中，动作食息。
兴我周旋，莫匪尔极。
捕鲽东海，搴茅南山。
彼劳如何，矧升降间。
归兴二首 其一
王守仁（明代）

百战归来白发新，青山从此作閒人。峰攒尚忆冲蛮阵，云起犹疑见虏尘。

岛屿微茫沧海暮，桃花烂漫武陵春。而今始信还丹诀，却笑当年识未真。
憩白牛精舍梦游湖上听歌作并寄郭鸿胪
胡应麟（明代）

翛然文室卧楞伽，一枕江南兴未涯。三十六陂春水色，画船箫鼓载吴娃。
溧阳邂逅胡安丰赴官送以二诗 其二
赵蕃（宋代）

丈人笔力老波澜，平处犹能敌建安。暂为时清掌边钥，却来夜直上金銮。

怅侬三径归来引，翻作五溪行路难。邂逅一欣还别去，雪泥连日未全乾。
芋江驿楼口占送王元直重游金陵 其一
徐熥（明代）

掩泪怀前事，送君无限悲。经过多旧处，何处更相思。
雨中花
佚名（宋代）

我有五重深深愿。第一愿、且图久远。二愿恰如雕梁双燕。岁岁後、长相见。
三愿薄情相顾恋。第四愿、永不分散。五愿奴留收园结果，做个人宅院。
元日大理
李京（唐代）

华马国里逢冬至，点苍山下见新年。饮冰嚼檗将谁诉，断梗飞新自可怜。

洱水北来明似镜，神州东望远如天。明年此日知何处，醉撚寒梅一泫然。
西风
吕南公（宋代）

西风一夜飕飕动，冷触病身增疾痛。卧听促织不成眠，起望明星还内讼。

十年客路过秋色，五亩故园停岁种。学如观海祗自奇，文似屠龙竟谁用。

情知至足在饱煖，何事低心随荐贡。桀溺从初岂有官，接舆却是能歌凤。

今虽未借邯郸枕，昔曾屡叹南柯梦。哿矣归哉有近期，会将物我分轻重。
戏诗友谈仙
严粲（宋代）

君期汗漫游，不敢问所适。赠别亦何有，当办鹤一只。

还疑是凡羽，不任载仙质。乘烟宁假此，聊以壮行色。

淹留非牵俗，应未得良日。空令施肩吾，久待问诗律。
浣溪沙（郑相席上赠舞者）
曾觌（宋代）

元是昭阳宫里人。惊鸿宛转掌中身。只疑飞过洞庭云。

按彻凉州莲步紧，好花风袅一枝新。画堂香暖不胜春。
寄君时宿直
彭汝砺（宋代）

天寒不归汝安否，日暮有怀如此何。丈室全如在林壑，重云漫不见星河。

高风侧听雍雍雁，濡露长悲蓼蓼莪。不是不知诗废事，相思不寐自成歌。
长乐閒赋 其一
黄裳（宋代）

行尽溪山到海边，合沙门外见平田。潭潭清世元侯宅，杳杳真平小洞天。

万户管弦春卖酒，三山钟鼓晓参禅。旌旄才上南台路，方记诗篇落在先。
浣溪沙
曾觌（宋代）

一扇熏风入座凉。轻云微雨弄晴光。绿团梅子未成黄。

渐近日长愁闷处，更堪羁旅送归艎。乱山重叠水茫茫。
感怀
华飞（清代）

斜日满疏棂，萧闲户半扃。怀人媚幽独，隐几适空冥。

草向愁边绿，山从梦里青。酒徒零落后，不忍问旗亭。
投宋于庭翔凤
龚自珍（清代）

游山五岳东道主，拥书百城南面王。
万人丛中一握手，使我衣袖三年香。
遣兴十首呈孟兵部使君 其七
俞德邻（宋代）

俗子尘满襟，门外纷偪塞。髯龚诗中英，高卧翠岩侧。

风云入古砚，鸟乌窥冻壁。似闻中馈虚，桑麻欠机织。

母氏圣且善，门闾望朝夕。择妇要得人，在德不在色。
春阴
赵纯碧（清代）

漠漠盈盈奈尔何，漫天飞絮卷横波。抵催蝶梦迷芳草，颠倒花魂绾女萝。

纤月未窥愁雾重，珠帘深押怨思多。尽教明镜留香雨，九十韶华恐易讹。
写怀
史骐生（清代）

览镜何颜面，江东一腐儒。父书空满箧，母线尚萦襦。

穷巷惭南阮，骚坛厕小邾。世人憎爱错，不卖椟中珠。
和吕居仁九日诗
崔鶠（宋代）

街头未易著清香，折取萧萧满把黄。归去乞钱烦里社，买糕沽酒作重阳。
遣怀
杜甫（唐代）

昔我游宋中，惟梁孝王都。
名今陈留亚，剧则贝魏俱。
邑中九万家，高栋照通衢。
舟车半天下，主客多欢娱。
白刃雠不义，黄金倾有无。
杀人红尘里，报答在斯须。
忆与高李辈，论交入酒垆。
两公壮藻思，得我色敷腴。
气酣登吹台，怀古视平芜。
芒砀云一去，雁鹜空相呼。
先帝正好武，寰海未凋枯。
猛将收西域，长戟破林胡。
百万攻一城，献捷不云输。
组练弃如泥，尺土负百夫。
拓境功未已，元和辞大炉。
乱离朋友尽，合沓岁月徂。
吾衰将焉托，存殁再呜呼。
萧条益堪愧，独在天一隅。
乘黄已去矣，凡马徒区区。
不复见颜鲍，系舟卧荆巫。
临餐吐更食，常恐违抚孤。
题子陵钓台
孙沔（宋代）

中兴曾作故人看，抗节唯怜七里滩。
枯枿卧沙疑野艇，丛篁生岸忆长竿。
天边旧迹星辰动，江上馀基水石寒。
应笑渭滨周吕望，白头因猎从和銮。
日出行
李白（唐代）

日出东方隈，似从地底来。
历天又入海，六龙所舍安在哉？
其始与终古不息，人非元气，安得与之久徘徊？
草不谢荣于春风，木不怨落于秋天。
谁挥鞭策驱四运？万物兴歇皆自然。
羲和！羲和！汝奚汩没于荒淫之波？
鲁阳何德，驻景挥戈？
逆道违天，矫诬实多。
吾将囊括大块，浩然与溟涬同科！
容茶头为本无庵道头陀求偈
释慧空（宋代）

道本无根却有根，根深枝叶遍乾坤。不知根本深多少，往见头陀试问看。
题陈敬山晋安丹室
王恭（明代）

丹室人间那可寻，嵩丘王屋五云深。先生结茆在何处，坐令九转成黄金。

芙蓉出鼎秋花吐，曲密房幽夜窗曙。阳遂光中结坎离，方诸影里交龙虎。

早服还丹变羽翰，弱流东逝任漫漫。秦皇汉武徒辛苦，骊山茂陵荒草寒。

有时买药春城暮，门掩西林杏千树。相逢稽首长桑君，与君竹木枝头露。
偕容甫登绛雪亭
黄景仁（清代）

汪生汪生适何来，头蓬气结颜如灰。囊无一钱买君醉，聊复与尔登高台。

惊人鹰隼飏空去，俯见长云阖且开。江流匹练界遥碧，风劲烟萋莽寒色。

危亭倒瞰势逾迥，平墟指空望疑直。凭高眺远吾两人，心孤兴极牢忧并。

自来登临感游目，况有磊砢难为平。麟麇雉凤世莫别，萧蒿蕙茝谁能名。

颠狂骂座日侘傺，畴识名山属吾辈。著书充栋腹常饥，他年沟壑谁相贷。

一时歌哭天梦梦，咫尺真愁鬼神会。汪生巳矣不复言，眼前有景休怀煎。

愿从化作横江鹤，来往天门采石閒。
酬报先上人登楼见寄（上人自峡下来）
许浑（唐代）

丹叶下西楼，知君万里愁。钟非黔峡寺，帆是敬亭舟。

山色和云暮，湖光共月秋。天台多道侣，何惜更南游。
丹凤吟（越调）
周邦彦（宋代）

迤逦春光无赖，翠藻翻池，黄蜂游阁。朝来风暴，飞絮乱投帘幕。生憎暮景，倚墙临岸，杏靥夭斜，榆钱轻薄。昼永惟思傍枕，睡起无憀，残照犹在亭角。

况是别离气味，坐来但觉心绪恶。痛引浇愁酒，奈愁浓如酒，无计消铄。那堪昏暝，簌簌半檐花落。弄粉调朱柔素手，问何时重握。此时此意，长怕人道著。
和祖无择《途次金陵逢同年沈五判官》
沈逊（宋代）

一自曾经别，于今叹索居。善交思柳惠，多病是相如。

官下频无况，天涯每得书。旧怀长惋叹，此会合踌躇。

晓露生兰苑，秋风动鲙鱼。萧然林野性，与世转为疏。
依韵和载阳登广福寺阁
梅尧臣（宋代）

过闻联骑出，登览思踰清。
晓涨林烟重，春归野水平。
始看僊杏发，已爱裌衣轻。
谁见吟余处，残阳上古城。
松林道人施绣观音
周紫芝（宋代）

菩萨变化如虚空，云何得此虚空相。我观无碍大慈悲，无刹不现如水月。

八万四千母陁臂，能援世间一切众。八万四千清净眼，能照五浊诸有情。

是故神通不思议，而欲妄以色相求。譬如狂人逐四方，四方无尽力无竭。

况以丹青绘缯綵，更复刺绣为仪形。丝毫缣素相假合，妙技巧借金十奴。

若人捐弃钋与丝，亦无五色可资藉。瞑目默相不可得，毕竟无有是菩萨。

吾愿世人舍色相，当时未有钋丝时。蓬莱观妙本无心，以粗即妙作是念。

松林无心受此施，以施居士作礼言。我当还亦以此施，此施有尽法无穷。

普愿世间诸佛子，凡瞻此相悉欢喜。若见菩萨非菩萨，即知是我非是妄。

妄见除灭无复然，吾与佛子等无二。
香奁和姊氏韵 其六
德月（清代）

多病伤神力不支，一弯新月照愁思。昨宵魂梦牵衫袖，拈韵依稀赋别诗。
送三藏归西天国
李洞（唐代）

十万里程多少碛，沙中弹舌授降龙。五天到日应头白，月落长安半夜钟。
养疴杂咏
徐德音（清代）

尽日钩帘坐，风光亦复佳。鸟栖云护竹，人静月横阶。

对酒忘羁旅，翻书遣老怀。时时学吴咏，自击隐居钗。
沁园春 送刘牧之同知归江南
张之翰（元代）

昨日送春，今日送君，难禁别离。正桃花水满，远归江浙，楝花风起，轻出京师。早把功名，置之身外，世上何愁可皱眉。从今去，但求田问舍，此意谁知。当年交友全稀。试屈指诸君更有谁。说郭髯磊落，犹居判府，许翁清健，已谢签司。回首南关，怅然如梦，几度凭栏费所思。烦传语，甚孤怀索莫，不寄新诗。
三禽２
牟巘五（宋代）

风里空余碧玉柯，离离秋子不胜多。
莫教却向人间语，金井银床愁奈何。
雨中携元九诗访元八侍御
白居易（唐代）

微之诗卷忆同开，假日多应不入台。

好句无人堪共咏，冲泥蹋水就君来。
明发周村弯
杨万里（宋代）

不住宽乡住瓮门，那知世上有乾坤。环将峻岭包深谷，围出馀天与别村。

茅屋相挨无著处，花溪百摺不教奔。江淮地迥寒无价，宣歙山寒更莫论。
西江月·拍塞虚空无外
姬翼（元代）

拍塞虚空无外，包罗天地难穷。大千沙界尽含容。不是＊＊笼统。狂屈欲言还忘，季咸自愧无功。试拈未始出吾宗。惊破南枝午梦。
杂曲歌辞 发白马
李白（唐代）

将军发白马，旌节渡黄河。箫鼓聒川岳，沧溟涌洪波。

武安有振聒，易水无寒歌。铁骑若雪山，饮流涸滹沱。

扬兵猎月窟，转战略朝那。倚剑登燕然，边峰列嵯峨。

萧条万里外，耕作五原多。一扫清大漠，包虎戢金戈。
谪居
王禹偁（宋代）

亲老复婴孩，吾生自可哀。
无田得归去，有俸是嗟来。
直道虽已矣，壮心犹在哉。
端居寡俦侣，怀抱向谁开。
钦和御制大将征回朔漠空虚二首 其一
释宗泐（明代）

万姓讴歌朔漠清，都缘圣主有经营。北边自古存瓯脱，瀚海于今属大明。

鸿雁三秋随入塞，风云万里拥归旌。汉家曾奏无人曲，未若天朝此一征。
次韵李抚辰屯田修州门
苏辙（宋代）

六月江涛壁垒颓，苍崖翠甓就新台。
咄嗟双阙还依旧，咫尺群新信有材。
画戟风生两衙退，飞桥日出万人来。
不因毁圮催兴筑，谁见雍容治剧才。
宿离垢庵听泉
丁元照（清代）

僧房秋寂寂，窗外响流泉。凉意侵孤枕，寒声警独眠。

听来无昼夜，修到即神仙。我欲留长住，尘襟愧未湔。
句
裘万顷（宋代）

云归青嶂雨初歇，花卧碧苔春已休。
送黄直护道人住茅山赠以小黑玉虎
楼钥（宋代）

少从黑虎谷中行，晚得於菟玉琢成。
辍以赠君俱隐处，大茅峰顶看风生。
入常山界二首
杨万里（宋代）

老随千骑赴毗陵，骑吏朝来有喜声。
未到常山三十里，此身已在浙中行。
三月二日陛辞钦蒙赐赉
胡奎（元代）

贤王开国大江西，侍从朝辞白玉墀。曙色飞回双阙凤，春声唱玉五门鸡。

烟霏缥缈凝丹扆，天语从容降紫泥。惭愧微臣蒙赐赉，姓名亲向御前题。
哭德和伯氏六首
林景熙（宋代）

风尘何处托清魂，家世梅花水月村。
旧箧已无封禅稿，独邻渴病似文园。
以虎臂杖送李任道二首
黄庭坚（宋代）

走送书堂倚绛纱，瘦藤七尺走惊蛇。
晴沙每要交头拄，寻偏渔翁野老家。
陈子虚少卿刘虞让大尹送余庐陵志别
尹台（明代）

长川急雨下轻舟，烟草离离自唤愁。托契漫怜年少日，论交常唤古人求。

陈遵旧谊推先辈，刘协新文绝后流。早晚飞鸿过京邑，幸题尺素慰沈忧。
汴上作
吕本中（宋代）

不使西风便解维，且留残暑震馀威。累累野水循河下，摄摄榆虫扑面飞。

五斗漫随王绩隐，一裘聊待晏婴归。平生事业新诗在，送与江南旧钓矶。
王将军以
周紫芝（宋代）

龙眠笔意天与妙，尺素幻出双骅骝。一马不动尾，四蹄踣铁边骅秋。

一马争前趋，平坡欲下方回头。两马交颈万里愁，龙媒未免羁长秋。

骅鬃雾鬣不受囚，锦鞯坐遣驽骀羞。将军六郡良家子，卷送归君深有意。

蹶如历块一过都，使恐谈笑无狂胡。人间岂有渥洼足，不与天骥争长途。

草黄沙晚天欲黑，纵有权奇少人识。眼中千里不易得，时危愿尔一努力。
满江红 读卢忠烈传，用岳武穆韵
仇元善（清代）

剪烛西窗，听秋雨潇潇不歇。闲凭吊，贾庄遗事，感怀忠烈。

正气到今留青史，丹心自昔悬明月。赖先生万里作长城，勤王切。

狐踪渡，冰和雪，羊房堡，追而灭。自将军去后，金瓯旋缺。

百战难销钜鹿恨，千秋犹洒龙泉血。悔当初不斩佞臣头，归天阙。
将睡四首 其三
杨万里（宋代）

已被诗为祟，更添茶作魔。端能去二者，一武到无何。
答凌天杓 其二
屈大均（明代）

君产秦淮曲，才华掩六朝。拂衣去宫阙，长啸上金焦。

地入卢龙冷，天生塞马骄。丹青知绝诣，凭尔画嫖姚。
韩二桥太常见访
陈羲（清代）

锁断柴关避世喧，花前忽喜枉高轩。肯来杖履知身健，但看衣冠识道存。

游为兴多随处好，诗因律细少人论。寻幽不厌停车辙，拥帚无时扫席门。
记梦
陆游（宋代）

梦不出心境，旷然成远游。
花残杜城醉，木落华山秋。
战血磨长剑，尘痕洗故裘。
那知觉来处，身卧五湖舟。
卜算子·漠漠雨其濛
吴泳（宋代）

漠漠雨其濛，湛湛江之永。冻压溪桥并见花，安得杯中影。明水未登彝，饰玉先浮鼎。寄语清居山上翁，驿使催归近。
偈颂八十五首
释妙伦（宋代）

老姑强作少年时，烂把宫嫱红粉施。
不管旁边人冷笑，满头犹更插花枝。
蓦山溪 春闺和陈大樽韵
丁澎（清代）

暖日烘帘，睡起抛残绣。衫薄不胜寒，乍朦胧、楚腰如柳。

重开鸾镜，扶起半欹鬓，香痕透。眉痕瘦。都付红酥手。

闲愁惯惹，脉脉频回首。新种合欢花，爱看他、倚残罗袖。

思寻旧梦，勾引是东风，灯昏候。啼鹃又。吹落巫山后。
行次古城店泛江作，不揆鄙拙，奉呈江陵幕府
杜甫（唐代）

老年常道路，迟日复山川。白屋花开里，孤城麦秀边。
济江元自阔，下水不劳牵。风蝶勤依桨，春鸥懒避船。
王门高德业，幕府盛才贤。行色兼多病，苍茫泛爱前。
题本原上人悟雪卷
陶宗仪（明代）

雪满千山初定起，璚林玉树总如如。湛然常寂心无染，清静圆明等太虚。
金人捧露盘·下明光
高似孙（宋代）

下明光，违宣曲，上扬州。玉帐暖、十万貔貅。梅花照雪，月随歌吹到江头。牙樯锦缆，听雁声、夜宿瓜州。南山客，东山妓，蒲萄酒，鷫鸘裘。占何逊、杜牧风流。琼花红叶，做珠帘、十里遨头。竹西歌吹，理新曲、人在春楼。
连雨有感
许琮（宋代）

酒醒雨声至，新欢不可寻。
美人惟草色，故国听歌声。
日月何处尽，荆榛连夜深。
开门谢天末，从此罢登临。
咏斋三绝 其一
朱长文（宋代）

泰伯祠边旧圃开，半栽蔬果半池台。闲门不放红尘入，门里清流自在来。
偈颂一百零二首
释绍昙（宋代）

水洗硬石头，浪打枯杨树，
净智庄严功德聚。
伐柯
佚名（先秦）

伐柯如何？匪斧不克。取妻如何？匪媒不得。
伐柯伐柯，其则不远。我觏之子，笾豆有践。
次韵和贡父学士游左山归泛北湖
毕仲游（宋代）

带郭湖山归故丘，使君把作醉乡游。僧轩爱客长开户，沙鸟迎人不避舟。

一塔清风来处远，三楼寒月影相留。酣歌想见江南路，野客溪禽好在不。
戏题李渤联德高蹈图四首 其四
刘因（元代）

诸生课罢弄烟霞，纺绩乘閒为煮茶。白鹿高风有谁继？草堂贫女晦庵家。
古风 其七
李白（唐代）

五鹤西北来，飞飞凌太清。仙人绿云上，自道安期名。

两两白玉童，双吹紫鸾笙。去影忽不见，回风送天声。

我欲一问之，飘然若流星。愿餐金光草，寿与天齐倾。
阮籍啸台?在尉氏?
苏轼（宋代）

阮生古狂达，遁世默无言。
犹余胸中气，长啸独轩轩。
高情遗万物，不与世俗论。
登临偶自写，激越荡乾坤。
醒为啸所发，饮为醉所昏。
谁能与之较，乱世足自存。
和许长史玉函宫携妓 其二
李攀龙（明代）

清都花发彩云深，片月高悬玉树林。此夕应逢秦女醉，新诗偷得凤箫吟。
访晁进道归
吕本中（宋代）

树阴残雪半成泥，尚想狂花一尺围。小雨似酥黄草尽，澄江如练白鸥飞。

未辞酒炙为公费，政恐亲知见面稀。南市津头行艓子，无人识我醉中归。
知点寄示入荆州学四绝句次其韵 其一
廖刚（宋代）

吾属生涯事事迟，规营端与世间违。等闲庠序消寒暑，准拟三年看一飞。
续李舒园元沪读郁离子诗十二首 其十二
张晋（清代）

唐蒙与薜荔，俱生松朴间。相与谋所丽，唐蒙论何偏。

谓朴不材木，惟松堪周旋。茯苓产其下，雨师食而仙。

其膏化琥珀，贵重齐琅玕。老干耸霄汉，疏叶响管弦。

薜荔咥咥笑，掉头不谓然。山以金被凿，石以玉受镌。

有美不自蔽，安得终天年。彼且困斤斧，何况能我全。

朝来果见伐，唐蒙亦死焉。顾视荔与朴，柯叶仍纠缠。
余入广始见乡士刘养正于晋归
曾丰（宋代）

里社闻名已数年，恨无倾盖盍簪缘。
子初游学吾游宦，一笑相逢韶石边。
偈颂一百三十三首 其一一一
释居简（宋代）

擒虎易，告人难。难难。铁门限，铁心肝，庞老油麻树上摊。
鲍防《云门寺济公上方偈序》 袁邕《藤偈》
浙东众诗人（唐代）

得彼柔性，契兹佛乘。岂无众木，我喻垂藤。
徐子颜挽章 其五
韩淲（宋代）

人营家室因妻子，二者何能一一贤。到底伶俜反无累，反乎真宅总如然。
友人婚杨氏催妆
贾岛（唐代）

不知今夕是何夕，催促阳台近镜台。

谁道芙蓉水中种，青铜镜里一枝开。
烈文
佚名（先秦）

烈文辟公，锡兹祉福。惠我无疆，子孙保之。无封靡于尔邦，维王其崇之。
念兹戎功，继序其皇之。无竞维人，四方其训之。不显维德，百辟其刑之。於乎，前王不忘！
眉州披风榭拜东坡先生遗像
陆游（宋代）

万里桥边白版扉，三年高卧谢尘鞿。
半窗竹影棋僧去，满棹苹风钓伴归。
看镜已添新雪鬓，听鸡重拂旧朝衣。
故人零落今无几，华表空悲老令威。
蜿蜒回顾山有情，平铺十里江无声。
孕奇蓄秀当此地，郁然千载诗书城。
高台老仙谁所写，仰视眉宇寒峥嵘。
百年醉魂吹不醒，飘飘风袖筇枝横。
尔来逢迎厌俗子，龙章凤姿我。
眼明北扉南海均梦耳，谪堕本自白玉京。
惜哉画史未造极，不作散发骑长鲸。
故乡归来要有日，安得春江变酒从公倾。
病中酬元宗简
张籍（唐代）

东风渐暖满城春，独占幽居养病身。

莫说樱桃花已发，今年不作看花人。
龙虎冲虚张真人游仙诗二首 其一
甘瑾（明代）

世业神明裔，朝家礼秩优。祝釐宣室夜，赐曲鉴湖秋。

海月虚瑶席，天风驷玉虬。谷神应不死，独与化为谋。
丰湖渔唱
陈运（明代）

四顾湖山转夕晖，水云深处乐忘机。数声欸乃沧浪外，惊起前湾白鹭飞。
读《史记》四十首 其三十二 五鼎食
张晋（清代）

生不五鼎食，死即五鼎烹。主父当时何太横，途穷日暮乃倒行。

四十年来阨日久，得路谁能顾身首。一出拜齐相，其志始毕伸。

沾沾数故旧，毋复入我门。燕王论死齐王杀，赵王乘间乃敢发。

五鼎食，食无几，五鼎烹，竟族死。吁嗟乎！身贵宾客皆从游，身败骸骨无人收。

残魂茕茕泣原野，独有孔车是长者。
浣溪沙（辛卯会黄运属席上作）
赵彦端（宋代）

人意歌声欲度春。春容温暖胜于人。劝君一醉酒如渑。梅子枝头应有恨，柳花风底不堪颦。盖公堂下净无尘。
咏秦夫人良玉
屈大均（明代）

巾帼勤王旧有名，罗敷同姓亦同情。红妆自可张军气，锦伞繇来建义声。
句
王衮（宋代）

高空有月千门闭，大道无人独自行。
野田黄雀行
苏景熙（明代）

野田黄雀，落在桑树间。稚子挟弹弹黄雀，一弹几中黄雀尾。

黄雀惊起飞上天，天高高，复值鹯与鸢。
李池州□和韵见寄再赋以答之
魏了翁（宋代）

晨策随乌瞰屋山，面前咫尺隔同年。
邛人自爱橘中乐，晋客惊逢洞里天。
行傍輶轩心半醉，坐看戟卫眼双穿。
西风一夕惊龙睡，撼取明珠出九渊。
灯下读山谷诗
杨万里（宋代）

天下无双双井黄，遣编犹作旧时香。
百年人物今安在？千载功时纸半张。
使我诗编如许好，关人身事亦何当。
地炉火暖灯花喜，且只移家住醉乡。
感怀十首 其九
王冕（元代）

志士惜白日，愁多感夜长。夜长固无奈，况复重凄凉。

昔我同心固，漂流在他乡。他乡各异俗，所习谅非常。

道路阻且远，无由吐中肠。俯闻流水声，仰叹明月光。

振衣风泠泠，矫首天茫茫。
和叔康席上 其二
韦骧（宋代）

海上风光入暮春，使轩轻过古城垠。琴台此去犹千里，已有先声慰昔人。
颂古二首
释昙莹（宋代）

溪山尽处夕阳斜，溪上冬风雪满沙。
便是江南旧行路，和烟隔水见梅华。
上闽帅范石湖五首
敖陶孙（宋代）

人物于今正眇然，欲从江表访先贤。
迩来耆旧无新语，谁使文先漫两川。
利器蚤能夸颖脱，偏师聊复制中权。
骚人有几登青竹，耐可同时欠执鞭。
郁已主赞
释绍昙（宋代）

落魄茶陵少见闻，进竿头步与谁言。
明珠打得驴腰折，不信阇梨个样村。
出郭
刘克庄（宋代）

江边一雨洗秋容，北郭东郊野意浓。
老大怕它人检点，隔溪隔柳看芙蓉。
秋思绝句
陆游（宋代）

烟草茫茫楚泽秋，牧童吹笛唤归牛。
九衢不是风尘少，一点能来此地不？
送新进士还蜀
泰不华（元代）

金络丝缰白鼻騧，锦衣乌帽小宫花。临邛市上人争看，不是当年卖酒家。
和僧圆益晚归三峰
毕仲游（宋代）

昨朝分路指溪泉，今日怜师寄一篇。归去且看松径绿，重来应一杏花妍。

风吹林杪声初闹，日晒墙阴影渐延。待得青春夜如昼，却烦相唤咏婵娟。
喜到镇江复用前韵
史浩（宋代）

试于京口驻旌麾，仰觇清光在日围。浮玉林峦随指顾，平山栏槛尚依稀。

烟尘已逐胡奴去，城郭空惊丁令归。摩抚正须烦恺悌，进攻初不碍乘机。
山中书事（二首）
朱应辰（明代）

支筇步履踏莓苔，小院无人燕子来。
最是东风难管领，梨花落尽杏花开。
题卢申之骡纲图
周文璞（宋代）

昔日三郎骑尔祖，庙食太山可辛苦。
后来崎岖蜀栈间，弃置龙媒复亲汝。
深山古木雪漫漫，险途十步九步艰。
纲头{左口右句子}嘱勿损折，要尔助军身补官。
得子侄书
喻凫（唐代）

远书来阮巷，阙下见江东。不得经史力，枉抛耕稼功。

雁天霞脚雨，渔夜苇条风。无复琴杯兴，开怀向尔同。
和读汉史
赵希逢（宋代）

丈夫一死谁能惜，直把微躯脱汉王。
不学贪生求富贵，族夷身戮恨尤长。
春桂问荅二首 其一
王绩（唐代）

问春桂：桃李正芬华，年光随处满，何事独无花。
郊庙歌辞。梁太庙乐舞辞。昭德舞
佚名（唐代）

肃肃文考，源浚派长。汉称诞季，周实生昌。

奄有四海，超彼百王。笙镛迭奏，礼物荧煌。
神符山乡避寇效杜少陵同谷七歌 其一
黎伯元（元代）

有客有客黎氏子，携书积岁辞故里。朝食日照苜蓿盘，夜灯风故亲图史。

三年官闲归未得，避寇转徙荒山里。呜呼一歌兮歌激扬，青春伴我留他乡。
过无为州晤刘仲良潘琴轩两方伯周沐三大令别后却寄 其一
李昭庆（清代）

经生天禄有光辉，骨相谁令食肉飞。邺下文章空几辈，顺昌旗帜震余威。

桃花漫问玄都观，芍药争开金带围。早晚除书下丹陛，那从贤达遂初衣。
重阳咏菊
喻良能（宋代）

年年自赴重阳约，不待陶家诗句催。
更欲急呼欢伯赏，未知谁遣白衣来。
红萸有韵岳连湛，素蕊无香赐望回。
何事杜陵嗔竹叶，却教从此不须开。
柳梢青
杨无咎（宋代）

玉骨冰肌。为谁偏好，特地相宜。一段风流，广平休赋，和靖无诗。

绮窗睡起春迟。困无力、菱花笑窥。嚼蕊吹香，眉心贴处，鬓畔簪时。
登汝州等慈阁二绝句
宋庠（宋代）

像阁岧峣出翠阴，有人凭槛看嵩岑。
方袍更语闽天旧，且取归心付佛心。
夫人合春帖子四首
苏颂（宋代）

岁近寒风薄，宫深爱日迟。
欲知春到处，梅杏有新枝。
小阁
吴清鹏（清代）

小阁登临送目迟，一春怀抱与谁知。风花袅娜将辞树，雪水侵陵已满池。

牵狗东门闻太息，跕鸢西里见谗疑。细思将相多如此，高位从来自可危。
和昌甫
韩淲（宋代）

相望隔异县，但愿加餐饭。悠悠鸡唱晨，寂寂钟鸣晚。

是中或欣佳，聊以寄颓懒。有时得片言，经旬答寸简。

会当固穷斋，汲井为洗盏。
柯桥客亭二首 其二
陆游（宋代）

梅子生仁燕护雏，绕檐新叶绿扶疏。朝来酒兴不可耐，买得钓船双鳜鱼。
自君之出矣
王采薇（清代）

自君之出矣，两瘦不相识。炯心如流丹，掬赠焉可得。
尤尚书挽诗
项安世（宋代）

今岁何迁次，乾坤失巨人。
老生啼坏木，后学叹迷律。
四海人才谱，三朝礼乐臣。
并将文献去，谁与觉斯民。
贡馀秘色茶盏
徐夤（唐代）

捩翠融青瑞色新，陶成先得贡吾君。功剜明月染春水，

轻旋薄吾盛绿云。古镜破苔当席上，嫩荷涵露别江濆。

中山竹叶醅初发，多病那堪中十分。
挽鲁奉议 其一
李正民（宋代）

华胄流芳远，平湖世载昌。鲤庭遵善教，龟组贲恩章。

劳佚身兼适，悲欢念两忘。平生修净业，归路指西方。
送屐韩仲文
张方平（宋代）

江南到梅暑，蒸湿鲜晴明。聊仿登山样，无妨涉水行。

齿牢防易折，蜡滑亦加轻。早幸还吾土，閒将挂后楹。
自端溪溯流还石洲江上杂咏四首 其二
区大伦（明代）

灵羊东尽水为乡，两岸风传橘柚香。在处芷兰供客佩，教人无那说潇湘。
陪致政开府太师留守相公致内翰燕集辄歌盛美
司马光（宋代）

独佐成康世，高年有毕公。
神心降维岳，龟兆告非熊。
黄阁遵成范，太常书茂功。
归来保眉寿，恩礼享优隆。
不寐 其二
方岳（宋代）

不寐何为者，閒人最号忙。酿方传得法，诗未足成章。

药草霜多损，寒蔬雨半荒。幸无天下责，夔卨在岩廊。
句
朱頔（宋代）

岳阳多丘山，城郭蜂房缀。
致政中奉胡公挽词
孙觌（宋代）

钓石骎骎上绿苔，起弹长铗咏归哉。此翁矍铄丹心在，老子婆娑两鬓催。

一夜剑津龙化后，千年辽海鹤归来。匆匆鼓吹城南路，往和松风万壑哀。
紫微楼夜坐次张士行布政韵
瞿佑（元代）

天光连水水连山，贝阙珠宫咫尺间。
织女金梭投座侧，湘娥锦瑟奏江干。
杯邀明月清樽满，帘卷西风画扇闲。
歌舞渐阑更漏永，绛纱笼烛醉扶还。
赠南海张行人戟 其二
韩雍（明代）

塞北曾相识，越南今又逢。如何两蓬鬓，都未歇萍踪。

对酒心同感，思乡兴独浓。无能了公事，怅别意重重。
九日
戴复古（宋代）

醉来风帽半欹斜，风度他乡对菊花。
最苦酒徒星散后，见人儿女倍思家。
元日，赋得春城回北斗，限城字
孙元衡（清代）

春信入边城，东移斗柄横。势欹河汉直，光回夜潮平。

望阙瞻云地，三年万里情。此中占气象，天海共澄清。
送丘正之海盐州教授二首 其一
方回（元代）

而立年前髭未长，金台早已擅名场。法书笔下蛟龙□，□句胸中锦绣肠。

斧藻一州专学校，枌榆卜舍近家乡。□□讲道相传授，不在槐花举子忙。
瑞庆节集英殿宴致语口号
真德秀（宋代）

皇家卜世过周唐，天启真人应运翔。
抱日预占恭邸梦，飞龙曾报皖山祥。
翠云影外来金母，红雾香中拥玉皇。
乐府贱工无以祝，原将金鉴代珠囊。
凭祥道中遇元夕有怀
王称（宋代）

曾向蓬莱捧寿觞，良宵湛露沐恩光。凤笙曲奏梨园谱，鳌背灯移火树芳。

往事别来伤旅恨，流年老去在他乡。夷歌蛮舞谁能解，马上看山夜未央。
赤松夜宿
王柏（宋代）

香火悠长仙力重，山川布濩妙难控。
诗魂飞绕翠屏中，冷雨疎风时入梦。
道中得雨
郭印（宋代）

暖律潜开四序先，土牛何处不施鞭。
道逢宿雨连新雨，人说今年胜旧年。
和气薰蒸还率土，堪恩汪濊仰高天。
甲兵一洗成丰稔，从此边陲定帖然。
较艺书事再呈永叔并同院诸公
王珪（宋代）

小雨班班拂晓除，新禽格砾静相呼。
眼窥夜卷千花碧，肺渴春盘几露珠。
只见楼头飘落絮，不知门外长青芜。
玉阶未放金书榜，谁识秦关旧弃繻
春日田园杂兴
傅宣山（元代）

生意满腔秧出谷，飞花有絮柳飘绵。
春阴二首
陈造（宋代）

连连麦浪摇空阔，挺挺松幢暝寒。
眼底春工馀几在，更堪风雨苦摧残。
题翠蛟亭
李斗南（宋代）

壮士传观山石间，腰头宝剑祥光吐。
摩挲醉眼叱海神，嫌杀蛟龙作妖舞。
留别田尚书
王建（唐代）

拟报平生未杀身，难离门馆起居频。不看匣里钗头古，

犹恋机中锦样新。一旦甘为漳岸老，全家却作杜陵人。

朝天路在骊山下，专望红旗拜旧尘。
次韵诸友游云居 其二
姚勉（宋代）

絮风丝日飏新晴，望柳前川学大程。浪不起花澄沼彻，云无留叶太虚清。

林间整屐闻莺语，竹外支筇数蚁行。底事春愁都减尽，新来不似旧钟情。
送友人南归
王维（唐代）

万里春应尽，三江雁亦稀。
连天汉水广，孤客郢城归。
郧国稻苗秀，楚人菰米肥。
悬知倚门望，遥识老莱衣。
周处台
周师成（宋代）

孝侯远矣使人怀，安得从之上此台。
几回一舸荆溪上，苦被风帆浪桨催。
圆石六题 其四 翠筠庵
黄裳（宋代）

外环碧玉千寻直，中起真香一篆清。宴坐主人俄出定，岁寒枝上得秋声。
代弟二首
许月卿（宋代）

少年卜式谩输边，毕竟乡人合荐贤。
纯□□□忘寝食，浮名过眼谢腾骞。
圣恩雨露荣亲日，春酒光风介寿天。
世事到头都是梦，青衫赢得画图传。
次韵自清修过大沩乱山间作
释德洪（宋代）

行尽湘南尽处山，爱公高韵不容攀。会当拭目瞻双阙，应笑寻幽到百蛮。

甚欲解鞍休荦确，更能揎手弄潺颜。定知醉看千岩晓，大字题名石壁间。
和印心石屋陶云汀赠诗
韩致应（清代）

玉河风雪泊星槎，闭却羁窗语寂哗。僻处外藩无面雅，喜闻内寂有声华。

青揩两眼耽看稿，香沁双牙胜啜茶。靖节渊源传绝响，古来诗道数君家。
州县有戒石饬官吏某至夔之初□□□□□诗以自警云
王十朋（宋代）

尔俸尔禄民膏脂，下民易虐天难欺。圣训昭昭日月垂，刻石于庭励官师。

臣庭坚字尤瑰奇，光尧宸翰增光辉。坤维门户州名夔，庭前戒石□□□。

笔画微茫观者疑，太岁在酉嘉平时。吉日丁亥刑□□，命工举石少高之。

一新栏槛严謢持，银钩照眼光陆离。天威咫尺颜不违，虐民之事焉可为。

勿谓苍苍不吾知，与尔同僚共孜孜。
雪霁后晓行过龙舒
同揆（清代）

冲寒初放棹，侵晓度溪湾。残月霜中角，长江雪后山。

铎清知塔近，波定识鸥闲。载笔频年梦，潇湘一衲还。
闲中书适
陆游（宋代）

棋废机心息，书捐美睡多。
客来时淡话，酒後亦高歌。
甚欲江湖去，无如老病何！平羌半轮月，依旧照渔蓑。
闻正夫迁门下
邹浩（宋代）

促膝论心十二年，有时忠愤泪潸然。不闻一事拳拳救，但见三台每每迁。

天地岂容将计免，国家能报乃身全。它时会有相逢日，解说何由复自贤。
六巡使见示长句却寄 其二
觉罗雅尔哈善（清代）

千首诗酬酒一瓶，海波不动远峰青。三台座待归帆速，夜夜开帘望使星。
曲江亭望慈恩寺杏园花发
曹著（唐代）

渚亭临净域，凭望一开轩。晚日分初地，东风发杏园。

异香飘九陌，丽色映千门。照灼瑶华散，葳蕤玉露繁。

未教游妓折，乍听早莺喧。谁复争桃李，含芳自不言。
汉铙歌十八曲 其六 战城南
王世贞（明代）

战城南，城南壁。黑云压，我城北。伏兵捣我东，游骑抄我西，使我不得休息。

黄埃合匝，日为青，天模糊。钲鼓发，乱欢呼。敌骑敛，飙迅驱。

树若荠，草为枯。啼者何，父收子，妻问夫。戈甲委积，血淹头颅。

家家招魂入，队队自哀謼。告主将，主将若不知。生为边陲士，野葬复何悲。

釜中食，午未炊。惜其仓皇遂长诀，焉得一饱为。野风骚屑魂依之。

曷不睹主将，高牙大纛坐城中。生当封彻侯，死当庙食无穷。
赠临江简寿玉二首。简携王仲显使君书来谒，
范成大（宋代）

卷中图画袖中珍，上有三阶五朵云。
白日青天光范路，未饶蟾窟梦纷纭。
次韩无咎途中寄陆务观 其五
章甫（宋代）

园笋看成竹，庭榴已著花。老来犹是客，归去亦无家。

万事大槐国，一身焦谷芽。心閒聊默坐，红日下天涯。
和刘伯寿陪潞褉饮
司马光（宋代）

旌幢车骑满沙头，鼓吹喧繁画鹢浮。
一里罗纨光照地，千家簾幕远临流。
觞随洛水周公事，月映凤楼裴相游。
令典久堕今更举，行闻美俗遍中州。
董行成
佚名（宋代）

唐怀州河内县董行成能策贼。有一人从河阳长店,盗行人有一头并皮袋。天欲晓,至怀州。行成至街中，见之，叱曰：“个贼住！即下有来！”遂承伏。人问何以知之。行成曰：“此有行急而汗，非长行也；见人则引缰远过，怯也；以此知之。”捉送县，有顷，有主寻踪至，皆如其言。
徐南卿友竹轩二首
陈造（宋代）

皱縠香罗裹瓠壶，此君高韵岂其徒。
萧然相对心莫逆，敢谓徐郎山泽臞。
秋日寻城东诸山颇历深险得诗八首 其三
顾璘（明代）

紫山东转接江门，万壑千峰拥孝园。远结云霞连海岛，回瞻日孝蔽昆崙。

牵萝步入岩间寺，选树来倾石上尊。猿啸正堪淹白昼，鸦栖浑已报黄昏。
读味苓所著桑阴梦戏书其后
顾清（明代）

浮世奔忙梦一场，谈生开口笑黄粱。不知郑老桑阴里，更有黄粱一倍忙。
读陈黄诗
舒邦佐（宋代）

四海黄太史，百年陈后山。
意深识者少，味永到尤难。
夜静参禅悦，天晴窥管斑。
心知言未契，犹隔一重关。
上益公十绝为寿·影木
刘过（宋代）

枝如华盖耸瀛洲，永世香风荏苒沲。
特有群仙来弭节，细听鸣凤碧枝头。
戏题赵畔道寓居壁间
陈普（宋代）

疏髯荆楚青油客，踏着天根息此堂。
惹得深山狂简子，年年来此道先生。
野步
洪炎（宋代）

散策寻溪偶缓行，羁栖愁眼忽双明。非烟羃羃平芜合，倒影双双远翠横。

鸥鹭低飞映山去，江湖一诺百金轻。直知已造洞天内，身在人间却自惊。
张大同写予真请自赞
黄庭坚（宋代）

秀眉广宇，不如鲁山。
槁项黄馘，不如漆园。
韬光匿名，将在双井。
谈玄说妙，热谩两川。
枯木突兀，死灰不然。
虚舟送物，成百漏船。
野步十首
陈普（宋代）

按步缓寻幽草，扬眉一望平林。
鸟景渔矶日暮，豆花村屋秋深。
观梅回汲细林山泉水
沈祥龙（清代）

我昨探梅乱云窟，欲练梅花作诗骨。祇愁竟体尘氛多，脉脉芳诗苦汨没。

愿汲泉水山之阴，未洗双眼先洗心。心清始觉吟梦稳，缟衣仙子来深林。

斜阳半峰泉泻磴，手挈银瓶下幽径。归来分水呼煎茶，浣涤徐凝恶诗净。
题鹤雏
姚合（唐代）

羽毛生未齐，嶛峭丑于鸡。夜夜穿笼出，捣衣砧上栖。
种蔬
苏仲（明代）

角豆穿篱石，丝瓜绕屋椽。打畦分嫩韭，春雨翠呈鲜。
玉柱峰
曹安（两汉）

青山有石柱，直插浮云杪。
月明鹤飞来，浑疑旧华表。
续董子温咏陶潜诗八首 其二
刘攽（宋代）

好酒岂吝情，读书不求解。天真任自我，淳白忘机械。

鼎鼎世上名，百年竟何赖。
万杉寺
史文卿（宋代）

君恩报答果何如，手植松杉一万株。
溪足断边横略彴，峰头好处见浮屠。
凤书御墨藏飞白，龙吐山泉散作珠。
包帚祝尧同此类，刻崖大庆拟嵩呼。
野步
吕祖谦（宋代）

石梁俯清流，苔发明可数。
茅檐春昼长，寂寂亭阴午。
鸟啼花径深，风絮浩无主。
幽人不可亲，棋声时出户。
入局言怀
喻良能（宋代）

学省清秋好，无尘意趣长。
讲馀帘影静，坐久彩衣凉。
未有裨三族，真成耗太仓。
顾惭麋鹿质，亦许玷朝行。
有为予言乌龙高嶮不可到处有僧岩居不知其年
陆游（宋代）

樵子向予说，有僧巢翠微；岩扉云共宿，锡杖鹤同飞。
日暮松明火，天寒槲叶衣。
弃官从此逝，非子尚谁归？
赠徐教谕爱兰
何梦桂（宋代）

朝采水中芹，莫采水中茆。
采采不盈掬，意不在寸草。
雇瞻尔子不，忧思郁中抱。
濯江暴秋阳，岂不是杲杲。
杲杲虽丽天，寒荄易枯槁。
君来升文堂，钟鼓试击考。
轰霆起群蛰，沈淖赖雪澡。
以中养不中，宽慈以为宝。
惟皇均降衷，三代此直道。
迪教敦民彝，端拜谢师造。
夜意
刘翼（宋代）

平生万事水东流，独有多情是风痒。夜长无寐月窥床，拥被孤吟起遐想。
寄姚楚州
戴复古（宋代）

庸将几误国，流民亦弄兵。
康时仗豪杰，了事是功名。
车马长淮路，貔貅细柳营。
山阳还旧观，并使虑尘清。
久病小愈，雨中端午试笔四首
杨万里（宋代）

月季元来插得成，瓶中花落叶犹青。
试将插向苍苔砌，小朵忽开双眼明。
落帆后赋得二绝
李群玉（唐代）

平湖茫茫春日落，危樯独映沙洲泊。

上岸闲寻细草行，古查飞起黄金鹗。

水浮秋烟沙晓雪，皎洁无风灯影彻。

海客云帆未挂时，相与缘江拾明月。
扇子诗 其五
李石（宋代）

晴日浅深著柳，暖风高下吹花。醉里蝴蝶作梦，醒后狂蜂报衙。
灯夕迎紫姑神
张玉娘（宋代）

淑气回春雪渐融，星河天上一宵通。芙蕖万点交秋月，鼓角三更度晓风。

烛影晕迷光绰约，帘环声彻佩玲珑。不妨鸟篆留仙迹，凤辇殷勤出紫宫。
立春日大雪作代简招友
萧元之（宋代）

山意久辞腊，林根冻未消。
清尊如有待，白发正无聊。
岁去梅花在，春初柳絮飘。
同吟二三子，折简可能招。
陈元礼奉诏徵彭处士于崇安却归永嘉省亲还京师抚事感时因集杜少陵诗四十韵奉赠
王祎（明代）

南风作秋声，苍茫云雾浮。客子中夜发，乌啼满城头。

长啸宇宙间，维时遭艰虞。兵戈满边徼，中原有驱除。

天未厌戎马，积尸草木腥。原野转萧瑟，青山犹哭声。

纡馀膏脂地，连云列战格。园庐但蒿藜，何由似平昔。

贵人岂不仁，不似问疮痍。万里烦供给，上官督有司。

诛求何多门，出师亦多门。借问大将谁，不独卿相尊。

群盗何淹留，惨淡壮士志。激烈思时康，销兵铸农器。

圣心颇虚伫，经纬固密勿。岂在多杀伤，实欲邦国活。

子负经济才，久在王侯间。文彩珊瑚钩，正直朱丝弦。

帝曰大布衣，使者来颜阖。实籍长久计，时议归前列。

诏从三殿出，严程到须早。征涂乃侵星，挂席穷海岛。

名贤慎出处，终愧巢与由。未达善一身，潜鱼不衔钩。

故乡有弟妹，家贫仰母慈。倚门固有望，远道素书稀。

家乡既荡尽，游子去日长。人事多错迕，不如早还乡。

翳翳桑榆日，白日照执袂。超然欢笑同，相对如梦寐。

堂上会亲戚，久念与存忘。三日共一筵，一举累十觞。

无乃太匆忙，今年又北归。浩荡想幽蓟，公家有程期。

世故莽相仍，岂无济时策。贤豪赞经纶，天子正前席。

勿为新婚念，平生感意气。努力输肝胆，骞腾坐可致。

鄙人奉末眷，别离已五年。逍遥展良觌，不敢坠周旋。

送子清秋暮，含悽向寥廓。不得相追随，居然成濩落。

艰难愧深情，生别常恻恻。有使即寄书，慰我深相忆。
临平道中看白荷花同朱冰壑陈渔所 其二
王又曾（清代）

皋亭来往省年时，香饮连筒醉不辞。莫怪花容浑似雪，看花人亦鬓成丝。
归州女
项安世（宋代）

归州女儿双髻丫，手提酒瓶头戴花。
左手持杯在手泻，滩头劝客争邀遮。
滩头一船百夫挽，欲上未上头捽沙。
呼声半竭力欲尽，粟米一釂胜流霞。
腰问五钱岂足惜，钏中十指如春芽。
颜行属目百丈纵，三老发怒双槌挝。
頩然相顾各分散，顷刻捩柂如轻槎。
君不见世间勇怯皆如许，意根一断前无御。
多少功名盖世人，一点依违笑千古。
乞假省亲道中作
刘树堂（清代）

曜灵无停照，亲恩无尽期。罔极歌游子，游子同念之。

太真忠谅歌，绝裾将何为。虽曰王室故，其如子道亏。

繄予甫髫龄，绕膝时提携。趋庭秉彝训，圣贤以为师。

澄清摅素抱，卓立树宏规。屡贻卞和叹，中途空徘徊。

登高望四野，樵子采兰归。借问荷锄者，采之将遗谁。

云是奉高堂，用以佐瓶罍。我闻樵子言，恻恻令心悲。

关中变仓卒，路断音书稀。就徵参帷幄，刁斗靖京畿。

运会无终极，寒暑有转移。桑榆荣晚岁，爱日贵及时。

一官何所恋，去去安足辞。北临大行道，嵚巇险如夷。

浮名不误己，眷顾在庭帏。岂复朝还暮，迹阻神先驰。

回心消壮志，守拙罄乌私。宁与鸡雏偶，讵随鸿鹄飞。